### NN 96/2018 (31.10.2018.), Odluka o koncesiji na pomorskom dobru u svrhu izgradnje i gospodarskog korištenja luke posebne namjene – luke nautičkog turizma Sućuraj

VLADA REPUBLIKE HRVATSKE

1860

Na temelju članka 80. stavka 4. točke 2. Zakona o pomorskom dobru i morskim lukama (»Narodne novine«, br. 158/03, 100/04, 141/06, 38/09, 123/11 – Odluka Ustavnog suda Republike Hrvatske i 56/16), Vlada Republike Hrvatske je na sjednici 26. listopada 2018. godine donijela

ODLUKU

O KONCESIJI NA POMORSKOM DOBRU U SVRHU IZGRADNJE I GOSPODARSKOG KORIŠTENJA LUKE POSEBNE NAMJENE – LUKE NAUTIČKOG TURIZMA SUĆURAJ

I.

Sukladno Obavijesti o namjeri davanja koncesije na pomorskom dobru u svrhu izgradnje i gospodarskog korištenja luke posebne namjene – luke nautičkog turizma Sućuraj, objavljenoj u Elektroničkom oglasniku javne nabave (broj objave: 2018/S 01K-0018627), od 13. srpnja 2018. godine i ponude pristigle na Javno otvaranje ponuda za dodjelu koncesije, održano 17. rujna 2018. godine u prostorijama Ministarstva mora, prometa i infrastrukture, te Nalaza i mišljenja Stručnog tijela za ocjenu ponuda za koncesije na pomorskom dobru, osnovanog i imenovanog Odlukom Vlade Republike Hrvatske (»Narodne novine«, broj 44/16), Vlada Republike Hrvatske (u daljnjem tekstu: Davatelj koncesije) daje trgovačkom društvu MFA INVEST s.r.o. Brno, Češka Republika (u daljnjem tekstu: Ovlaštenik koncesije) ovlaštenje za izgradnju i gospodarsko korištenje luke posebne namjene – luke nautičkog turizma Sućuraj.

II.

Područje pomorskog dobra – lučkog područja luke posebne namjene – luke nautičkog turizma Sućuraj određeno je poligonom koordinatnih točaka izraženih u HTRS96/TM projekciji, kako slijedi:

|  |  |  |
| --- | --- | --- |
| TOČKA | Y (E) | X (N) |
| 1 | 555 666,58 | 4 776 350,91 |
| 2 | 555 688,59 | 4 776 328,56 |
| 3 | 555 691,86 | 4 776 326,40 |
| 4 | 555 712,54 | 4 776 312,74 |
| 5 | 555 725,80 | 4 776 308,33 |
| 6 | 555 771,70 | 4 776 297,32 |
| 7 | 555 818,50 | 4 776 297,68 |
| 8 | 555 860,50 | 4 776 298,21 |
| 9 | 555 903,11 | 4 776 290,88 |
| 10 | 555 936,72 | 4 776 292,05 |
| 11 | 555 975,56 | 4 776 301,53 |
| 12 | 556 026,27 | 4 776 278,77 |
| 13 | 556 029,47 | 4 776 277,34 |
| 14 | 556 057,78 | 4 776 180,08 |
| 15 | 556 086,10 | 4 776 082,83 |
| 16 | 555 979,50 | 4 776 080,85 |
| 17 | 555 860,96 | 4 776 078,65 |
| 18 | 555 721,98 | 4 776 076,07 |
| 19 | 555 590,92 | 4 776 073,64 |
| 20 | 555 588,78 | 4 776 188,91 |
| 21 | 555 637,12 | 4 776 239,07 |
| 22 | 555 636,00 | 4 776 299,42 |
| 1 | 555 666,58 | 4 776 350,91 |

Ukupna površina pomorskog dobra – lučkog područja (kopneni i morski dio) koje se daje u koncesiju, iz stavka 1. ove točke, iznosi 100.251 m2, obuhvaća čestice zemljišta katastarskog i zemljišnoknjižnog broja 1498 i 1499, sve k.o. Sućuraj, a sve prema grafičkoj podlozi koja čini Prilog I. ove Odluke i ne objavljuje se u »Narodnim novinama«.

III.

Koncesija se daje u svrhu izgradnje i gospodarskog korištenja luke posebne namjene – luke nautičkog turizma Sućuraj.

Ovlaštenik koncesije dužan je izgraditi luku u skladu s Urbanističkim planom uređenja luke nautičkog turizma Sućuraj – UPU 5 (Službeni glasnik Općine Sućuraj, broj 1/17), te u opsegu opisanom u Studiji gospodarske opravdanosti za izgradnju i gospodarsko korištenje luke posebne namjene – luke nautičkog turizma u uvali luke, na dijelu k.o. Sućuraj, koja čini Prilog II. ove Odluke i ne objavljuje se u »Narodnim novinama«.

Ovlaštenik koncesije je ovlašten i dužan u roku ne dužem od 36 mjeseci od dana zaključenja ugovora o koncesiji iz točke VII. ove Odluke dovršiti izgradnju i predati Davatelju koncesije uporabnu dozvolu.

Ovlaštenik koncesije dužan je za svaku daljnju gradnju ili rekonstrukciju na koncesioniranom pomorskom dobru zatražiti suglasnost Davatelja koncesije, te ishoditi dozvole sukladno propisima koji uređuju prostorno uređenje i gradnju.

Ovlaštenik koncesije se obvezuje da pomorsko dobro koje ovom Odlukom dobiva na gospodarsko korištenje, koristi isključivo za izgradnju i obavljanje djelatnosti za koje je utvrđena namjena koncesije i kako je navedeno u Studiji gospodarske opravdanosti.

IV.

Ovlaštenik koncesije dužan je gospodarski koristiti luku nautičkog turizma sukladno Zakonu o pomorskom dobru i morskim lukama, drugim zakonima i podzakonskim aktima iz područja sigurnosti plovidbe i zaštite okoliša, i to na način koji će osigurati zaštitu okoliša.

Ovlaštenik koncesije ne može prava stečena koncesijom, niti djelomično, niti u cijelosti prenositi na drugoga, bez izričitog odobrenja Davatelja koncesije.

V.

Davatelj koncesije daje na gospodarsko korištenje pomorsko dobro navedeno u točki II. ove Odluke Ovlašteniku koncesije na vremensko razdoblje od 30 godina, računajući od dana sklapanja ugovora o koncesiji pomorskog dobra iz točke VII. ove Odluke.

VI.

Za korištenje pomorskog dobra navedenog u točki II. ove Odluke, Ovlaštenik koncesije obvezuje se da će uredno plaćati Davatelju koncesije godišnju koncesijsku naknadu.

Godišnja koncesijska naknada koju Ovlaštenik koncesije plaća za korištenje pomorskog dobra sastoji se od stalnog i promjenjivog dijela naknade, s tim da:

a) stalni dio iznosi 2,00 kune po m2 zauzete ukupne površine pomorskog dobra godišnje, odnosno 200.502,00 kune godišnje, plaćeno u jednom obroku

b) promjenjivi dio naknade iznosi 2,5% od ukupnog godišnjeg prihoda ostvarenog na koncesioniranom pomorskom dobru.

Navedena koncesijska naknada plaća se na sljedeći način:

Stalni dio naknade plaća se unaprijed za tekuću godinu, najkasnije do 1. ožujka:

– za godinu u kojoj je dana koncesija i za godinu u kojoj koncesija istječe, naknada se plaća razmjerno mjesecima korištenja

– za početnu godinu koncesijskog perioda naknada se plaća u roku od 45 dana od dana sklapanja ugovora o koncesiji.

Promjenjivi dio naknade plaća se unatrag u jednom obroku, i to do 30. travnja tekuće godine za ostvareni ukupni godišnji prihod prethodne godine.

Stalni dio koncesijske naknade usklađivat će se svake tri godine na dan 1. siječnja četvrte godine i primjenjivati od 1. siječnja iste godine. Naknada će se usklađivati prema formuli:

![](/files/_web/sluzbeni-dio/2018/130207/images/3419.jpg)

K = faktor za usklađivanje stalnog i promjenjivog dijela koncesijske naknade za svaki trogodišnji period koji slijedi nakon zaključenja ugovora o koncesiji

p1 = stopa inflacije prve godine trogodišnjeg perioda

p2 = stopa inflacije druge godine trogodišnjeg perioda

p3 = stopa inflacije treće godine trogodišnjeg perioda

Neovisno o usklađivanju cijena vezano za inflatorna kretanja, a u slučaju da se za vrijeme trajanja koncesijskog ugovora promijeni srednji tečaj Hrvatske narodne banke za kunu u odnosu na euro i to za +/-3%, mijenja se i iznos stalnog dijela koncesijske naknade sukladno promjeni tečaja.

VII.

Na temelju ove Odluke ovlašćuje se ministar mora, prometa i infrastrukture da sklopi ugovor o koncesiji pomorskog dobra iz točke II. ove Odluke, kojim će se detaljno urediti ovlaštenja Davatelja koncesije, te prava i obveze Ovlaštenika koncesije, posebno u odnosu na zaštitu okoliša, sigurnost plovidbe, održavanje i osiguranje luke, te nadzor nad dinamikom izgradnje.

VIII.

Ovlaštenik koncesije dužan je u roku od jedne godine od dana objave ove Odluke u »Narodnim novinama« ishoditi Rješenje o prihvatljivosti zahvata izgradnje luke posebne namjene – luke nautičkog turizma Sućuraj za okoliš i dostaviti ga Ministarstvu mora, prometa i infrastrukture.

Ako Ovlaštenik koncesije ne dostavi Rješenje u roku iz stavka 1. ove točke, neće se potpisati ugovor o koncesiji iz točke VII. ove Odluke, a Ovlaštenik koncesije gubi sva prava utvrđena ovom Odlukom, te će se naplatiti garancija za ozbiljnost ponude.

IX.

Ovlaštenik koncesije dužan je prije sklapanja ugovora o koncesiji iz točke VII. ove Odluke Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva mora, prometa i infrastrukture na iznos od 4.710.713,20 kuna, a što je 5% od ukupne vrijednosti investicije, koja prema Studiji gospodarske opravdanosti iznosi 94.214.264,00 kuna, s rokom važenja garancije do šest mjeseci od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Ovlaštenik koncesije dužan je prije sklapanja ugovora o koncesiji iz točke VII. ove Odluke Davatelju koncesije dostaviti ovjerene zadužnice na iznos od dvije godišnje naknade za stalni dio koncesijske naknade, u ukupnom iznosu od 401.004,00 kune, kao instrumente osiguranja naplate naknade za koncesiju, te za naknadu štete koja može nastati zbog neispunjenja obveza iz ugovora o koncesiji.

Ako Ovlaštenik koncesije ne dostavi garanciju iz stavka 1. ove točke, i ovjerene zadužnice iz stavka 2. ove točke, neće se potpisati ugovor o koncesiji iz točke VII. ove Odluke, te Ovlaštenik koncesije gubi sva prava utvrđena ovom Odlukom.

X.

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Splitu, u roku 30 dana od dana objave ove Odluke u »Narodnim novinama«.

XI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/18-04/310
 Urbroj: 50301-27/20-18-5
 Zagreb, 26. listopada 2018.

Predsjednik
 mr. sc. Andrej Plenković, v. r.